“Ek weet nie vir wie was ek blyer nie – vir my, vir Augusta of vir ons twee saam!” sê Tia, wat tydens die skool se jaarlikse inhuldigingseremonie op 23 September gehoor het sy is 2020/21 se nuwe hoofdogter. Augusta-Mari is as die adjunk-hoofdogter aangewys.
Vir Augusta-Mari is dit “soos ’n droom wat waar geword het” om een van die skool se hoofleiers te wees. “En dit saam met iemand wat al vir 17 jaar deur dik en dun ’n kleintyd-maatjie, ’n vriendin en vertroueling is.” Sy sê dat sy uitsien om die HMS Bloemhof op hierdie manier saam met Tia te dien.
Die nuwe VRL se eerste amptelike vergadering vind op 7 Oktober plaas. Hulle sal aan die einde van die kwartaal saam op ’n visie en missie vir hulle termyn besluit.